**Toimintasuunnitelma 2023**

**Yleistä:**

Koko seuran keskeiset tavoitteet kaudelle 2023 ovat:

* Vuosikokouksen hyväksyttäväksi tulevan strategiatyön jalkautus ja seuranta
* Kassavirran ja maksuvalmiuden parantaminen
* Oikea-aikainen ennakoiva markkinointi ja viestintä
* Junioritoiminnan jatkokehittäminen tähtiseuratason mukaisesti
* Kastelujärjestelmän toteutukseen valmistautuminen
* Ravintolan tason ja tarjonnan parantaminen
* Valmennuksen jatkuvuuden varmistaminen.
* Harjoitusalueen olosuhteiden parantaminen
* Energiaratkaisujen kartoittaminen

**Talous- ja viestintätoimikunta**

Viestintä

Aktiivista tiedottamista eri kanavia käyttäen jatketaan. Panostetaan oikea-aikaiseen ja ennakoivaan viestintään ja markkinointiin.

Tehdään markkinointikampanjoita golfin aloitusta pohtiville sekä greenfee-pelaajille.

Lähiseurojen yhteisten kilpailuiden ja vaihtokilpailuiden markkinointiin kiinnitetään enemmän huomiota.

2022 toteutetut väyläkuvakset julkaistaan seuran www-sivuilla talven aikana digitaalisen väyläoppaan muodossa.

SoMe-tileille tavoitteena saada edelleen lisää seuraajia.

Talous

Tavoitteena on kauden aikana saada kassavirta ja maksuvalmius paremmalle tasolle. Keinoina ovat tulopuolen kasvattaminen ja kulupuolen pitäminen vuoden 2022 tasolla tai pienempänä energia- ja lannoitekulujen kasvusta huolimatta. Keskeinen tavoite on jäsenmäärän pitäminen saavutetulla tasolla.

Investoinnit

Sadetusjärjestelmäinvestointi aloitetaan tilaamalla pumppujärjestelmä. Kesällä 2023 arvioidaan seuran taloudellinen tilanne ja edellytykset projektin jatkamiselle. Muista investoinneista pidättäydytään. Ainoana on harjoitusalueen lisäverkotus pallohävikin ja turvallisuuden parantamiseksi.

**Kenttätoimikunta**

Yleisesti pyritään tarjoamaan jäsenistölle mahdollisimman korkealaatuiset ja pelaamista nopeuttavat kenttäolosuhteet tulevalle kaudelle sekä pitämään huolta ja kehittämään olemassa olevaa seuran omistamaa rakennuskantaa ja rakennettua ympäristöä. Vakituisen henkilöstön, 1,6 henkilöä, lisäksi palkataan kausityöntekijöitä 35 miestyökuukauden verran. Kentän alueella suoritettaviin siivous ja pienpuuston raivaus kohteisiin perehdytetään ja ohjataan vapaaehtoisia henkilöitä. Vesialueiden siistimistä jatketaan poistamalla ranta-alueilla olevaa kasvillisuutta. Kenttään tai rakentamiseen liittyviin hankkeiden toteuttamisiin hankitaan myös ulkopuolisia osaajia kuten myös mahdollisuuksien mukaan vapaaehtoisia tekijöitä. Keväällä järjestetään suuret yleiset talkoot. Investointeja vaativista kenttään kohdistuvista hankkeista aloitetaan kastelujärjestelmän rakentaminen. Jatketaan nykyisen rangen suunnittelua ja toteutusta rakentamalla lisää suojaverkkoja sekä tehdään perusparannus ruohoteelle. Radan 13 maisemointi tehdään loppuun. Henkilöstö osallistuu ammattitaitoa kehittäviin ja ylläpitäviin kansallisiin ja kansainvälisiin tapahtumiin. Toimikuntien välistä yhteistyötä kehitetään. Osallistutaan edelleen Kokkolan Patamäen-Harriniemen pohjavesialueiden yhteistarkkailuhankkeeseen.

**Senioritoimikunta**

Senioritoimikunnan tarkoitus on järjestää seniori-ikäisille seuramme jäsenille kilpailuja, yhteistä tekemistä, retkiä ja muuta toimintaa liittyen golfiin.

Toimikunta tulee järjestämään kokouksia 3-4 kertaa kauden aikana.

Sääntöilta pyritään järjestämään heti kauden alussa toukokuussa.

Kilpailut

Kilpailutoiminta on painottunut hyvin perinteisiin kisoihin. Koska senioritoiminnan pitää olla myös hauskaa yhdessäoloa, voitaisiin kilpailumuotoja miettiä ja järjestää joskus vähän erikoisempia kisoja ja tapahtumia. Esimerkkejä löytyy netistä ja niistä voidaan tehdä omia sovelluksia. Kilpailutoiminnan runko tulee tietenkin olla hyväksi koetuissa kisoissa. Kisojen sarjajakoa tulee myös miettiä, koska senioreissa on hyvin eri-ikäisiä ja -tasoisia pelaajia.

Osa seniori-ikäisistä on myös työelämässä, joten kilpailumahdollisuus myös viikolla tulee tehdä heille mahdolliseksi.

Viikkokilpailut tulevat jatkumaan. Kilpailut pelataan 9 reikäisenä, vapailla lähdöillä aina keskiviikkoisin.

Kerran kuukaudessa järjestetään viikkokilpailu 18 reikäisenä.

Viidenseuran-touriin tullaan osallistumaan runsain joukoin.

Alue Tourin osanottoa lisätään. Keinoja ovat esimerkiksi ilmoittautumisen helpottaminen ja yhteiskuljetukset. Toimivat hyvin esim. Ruuhikoskella. Kaudella 2023 meillä ei ole omaa osakilpailua.

Perinteisiä seuraotteluita on tarkoitus jatkaa. Kuortane ja Siikajoki ovat olleet jäsenistön suosiossa. Vaasa-Ruuhikoski-Kokkola elpyi aika hyvin kausien 2020 ja 2021 aikana, joten sitä jatketaan.

Kuljetukset

Yhteiskuljetukset lisäävät matkakilpailuihin osallistumista. Pyritään saamaan yhteiskuljetukset Kuortane ja Siikajoki otteluihin sekä pariin Viidenseuran-tourin kisaan. Yhteiskuljetuksissa voitaisiin myös hyödyntää 1+8 tila-autoja, joita saa ajaa tavallisella ajokortilla. Kuljetuksissa voisi pääsääntöisesti olla omavastuu 10€.

Tapahtumat

Kilpailutoiminta on aktiivista koko seurassa ja myös senioreiden osalta. Osaa kilpailuista voitaisiin kehittää tapahtuma suuntaan. Eli ei pelkästään pelata, vaan järjestetään muutakin toimintaa. Tällainen voisi olla lähipelikisa elokuussa eli kisailua ja makkaranpaistoa.

Retket

Kevään pelimatka Tallinnaan peruuntui heikon osanoton vuoksi. Tallinna alkaa jo olla liian tuttu. Uutena vaihtoehtona tutkitaan Riikaa. Lyhyempiä retkiä kentille kohtalaisen matkan päässä tullaan suunnittelemaan.

Tiedottaminen

Tiedottaminen kuluvalla kaudella koki suuria muutoksia. Kanavina käytettiin seuran omia sivuja, Bogituuppareiden sivuja Facebookissa, ilmoitustaulua terassilla ja tekstiviestejä suoraan senioreille. Tällä menetelmällä saatiin ”en tiennyt” – kommentiti vähenemään ja tieto kulki. Suorat kontaktit ovat tehokkaimpia. Niitä tullaan lisäämään

On tullut esille, että kaikki seniorit eivät tiedä mitä esim. AlueTour, ViidenSeuran Tour ja seuraottelut ovat ja kuka saa osallistua. Tästä voidaan keväällä tiedottaa esim. sääntöillassa, seuran sivuilla ja Bogituuppareissa.

Palkitseminen

Palkintojen tasoon ja luonteeseen kiinnitetään erityistä huomiota. Palkintojen tulee on käyttökelpoisia ja järkeviä. Erilaiset pytyt ja mitalit eivät ole sitä, paitsi kiertopalkintoina. Pääpaino tulee olemaan lahjakorteissa ja erilaisissa käyttötarvikkeissa.

Viikkokisoissa palkinnot ovat vaatimattomampia. Kuukausikisoissa ja erilaisissa tapahtumissa parempia. Viikkokisojen palkitseminen keskitetään päätöskisan yhteyteen, jossa jaetaan myös muita ns. kausipalkintoja.

Mahdollisuuksien mukaan pyritään saamaan kisasponsoreita, jotka vastaisivat palkinnoista ja tarjoilusta.

Osallistumisaktiivisuus

Osallistumisaktiivisuus seniorikisoihin laski kaudella 2022. Uusia ideoita tarvitaan osallistumisaktiivisuuden lisäämiseksi.

Muu toiminta

Senioreilla on vakivuoro Kokkolan keilahallilla, jossa vuosi vuodelta ovat kävijämäärät lisääntyneet ilahduttavasti.

Urheilutalolle tullaan kevät puolella varaamaan kerran viikossa vuoro, jossa pääsee lyömään palloa verkkoon ja pitämään hyvän lyöntituntuman läpi talven kevättä odotellessa.

Seuralle on oma golfsimulaattori, jonka käyttöä tullaan edistämään

Seniorit ovat olleet aina ja ovat jatkossakin suuri apu talkoissa sekä lajiin tutustuville seuran golfopettajan apuna.

**Koulutus- ja valmennustoimikunta**

Juniori- ja valmennustoimikunta koostuu jäsenistä, jotka haluavat kehittää toimintaa. Kaudella 2019 saavutettiin Suomen Golfliiton Laatuseurataso. Kaudella 2020 saavutettiin Suomen Olympiakomitean Tähtiseurataso (Juniorit). Kulunut kausi on toimittu junioritoiminnan Laatu- ja Tähtiseurana. Toimikunta tulee jatkamaan kehittämistyötä tulevallakin 2023 kaudella.

Tavoitteet: Juniori- ja valmennustoimikunnan tavoitteena on tarjota uusille junioreille tutustumis- ja harrastusmahdollisuus golfin parissa, vanhoille jo pelaaville junioreille mahdollisuus kehittyä lajissa, ja lisäksi huomioida kaiken ikäiset avointen ovien toiminnan kautta.

Toiminnan peruslähtökohdat ja -arvot: Nuorisogolf perustuu ajatukseen, jossa laadukkaan ja yksilöä huomioivan toiminnan kautta voidaan vaikuttaa myönteisesti lapsen ja nuoren kasvuun sekä kehitykseen. Toimintaamme ohjaavina arvoina pidämme lapsen ja nuoren kunnioittamista, terveitä elämäntapoja, muiden kunnioittamista sekä henkilökohtaisen vastuun ottamista ja toimintaympäristön arvostamista. Nämä arvot sisältävät muun muassa lajin parissa olevien lasten ja nuorten arvostamisen. Toimintaamme ohjaavat arvot edistävät monipuolisella tavalla lasten ja nuorten fyysistä, psyykkistä ja sosiaalista kehitystä. Golf voi olla harrastajalle ykköslaji, mutta se voi olla myös muuta harrastusta tukeva laji, joka on osa monipuolista ja vaihtelevaa liikunta- ja taitopalettia lasten ja nuorten elämässä.

Valmennus: Valmennus toteutetaan lajitaitoa kehittäen ympärivuotisesti Kokkolan golfkentällä. Kesäkuukausina ulkona ja talvisin seuran omassa simulaattorissa, joka sijaitsee seuran tiloissa. Valmennuksesta vastaa seuravalmentaja ja muut seuran valmentajat. Valmennusryhmät muodostetaan iän mukaan ja lisäksi mukana Future tour ryhmä joka osallistuu kesällä kilpailuihin oman klubin kisojen lisäksi ikään katsomatta ( 8-vuotiaista ylöspäin). Harjoittelun painopiste on lajitaitojen oppimisessa alkeistasolta lähtien.

Toimintasuunnitelma kaudelle 2023

* Jatketaan junioritoiminnan tähtiseuratason mukaista toimintaa
* Etsitään joka vuosi uusia idearikkaita jäseniä toimikuntaan.
* Harjoitusryhmiä perustetaan mahdollisuuksien mukaan ikä- ja tasoryhmittäin junioreille. mm. kilpa (Future Tour) ja harrasteryhmät.
* Harjoitusryhmät toimivat kesä- ja talvikaudella, koko vuoden ajan sekä Lasten golfkerho kesäkuukausina.
* Järjestetään junioreille suunnattuja viikkokisoja sekä lisäksi juniorien joukkuekilpailuja ja teemakilpailuja.
* Järjestetään junioreille yhteistä toimintaa muun muassa avajaiset, sääntöilta, taitokisat, makkaranpaistoillat ja päättäjäiset.
* Markkinoidaan juniorigolftoimintaa Pron tekemällä yhteistyöllä koulujen kanssa.
* Pyritään vahvistamaan junioritoimintaa entisestään muun muassa kouluttamalla lisää ohjaajia ja keskinäisellä urheiluseurojen kanssa tehtävällä yhteistyöllä.
* Päivitetään kummitoiminnasta kiinnostuneiden yhteystietoja ja nimilistaa yhteistyössä ja osallistutaan mahdollisuuksien mukaan kummitoimintaan.
* Koulutustoiminta sisältää Pron järjestämän toiminnan: alkeiskurssit, green card – suoritukset, jatkokurssit ja erilaiset teemaillat
* Osallistutaan 24h varainkeruu tapahtumaan.

Seuran Juniorivalmentajan ”manuaali”

Tehtävä:

* Pyrkii laadukkaaseen, suunnitelmalliseen ja yksilöä huomioivaan ja kunnioittavaan valmennukseen
* Sitoutuminen kausittain toimintaan
* Osallistuu seuran koulutus-ja valmennustilaisuuksiin
* On mukana järjestämässä ja ohjaamassa junioreiden kilpailuja

Korvaus:

* Mahdollisuus Pro:n antamaan valmennukseen 2 kertaa kuukaudessa omien taitojen kehittämiseen
* Harjoitusalueen vapaa käyttö (rangekortti kaikille valmentajille/ohjaajille)
* Valmentajille/ ohjaajille seuran edustus asut
* Valmennustehtävä huomioidaan oman lapsen kausimaksuissa
* Seuran kustantama ohjaajakoulutuksen kaikille sitoutuneille (Golfliiton koulutus taso 1-2)

**Naistoimikunta**

Naistoimikunnan toiminnan tavoitteena on rekrytoida uusia jäseniä ja auttaa vasta-alkajia golfharrastuksen parissa sekä aktivoida naisgolfareita mm. kilpailutoimintaan. Toimikunnan tavoitteena on järjestää yhteishenkeä kohottavia tapahtumia ja osallistua seuran järjestämiin talkoisiin sekä erilaisiin tapahtumiin. Varsinkin uusien aloittelevien naispelaajien osallistumista aktivoidaan erilaisin tapahtumin, esim. leikkimieliset kisat ja pariscramblet kokeneempien parina.

Myös kilpailuihin osallistumista pyritään lisäämään järjestämällä useampiin kilpailuihin naisten sarjoja sekä aktivoidaan naisia osallistumaan ahkerammin esim. kaupunkiotteluihin.

Opetusiltoja tarjotaan jatkossakin lähes viikoittain kesäkauden ajan sekä sääntöopetusta kauden alussa. Perinteiset birdiepuu ja naisille suunnatut peli-illat jatkuvat.

Talvikaudella innostetaan naisia käyttämään klubin simulaattoria ja talvigolf harjoittelua.

Naistenhakukisa järjestetään heinäkuussa perinteisin menoin.

Tulevan kauden tapahtumakalenteri julkaistaan kauden alussa, jossa on aikataulut kaikista naisille suunnatuista tapahtumista.

Naistoiminnasta tiedotetaan KoG sivuilla, naisten fb-ryhmässä KoG Naiset, whatsupp-ryhmissä sekä sähköpostilla.

**Kilpailutoimikunta**

Tulevalla kaudella tullaan keskittymään erityisesti kilpailukalenterin aikaiseen julkaisemiseen ja infojen sisällön parantamiseen sekä kilpailuiden laadun ja kiinnostavuuden nostamiseen erityisesti uusien jäsenten osalta. Tapahtumien puolesta pyritään lisäämään jäsenistöä kiinnostavia yhteisiä tapahtumia, esimerkiksi yhdistämällä kilpailuhin iltatapahtumia, joissa jäsenistö voi viettää rentoa yhdessäoloa.

Kilpailukalenterin runko pyritään julkaisemaan hyvissä ajoin ennen kauden alkamista. Lisäksi pyrimme jatkamaan ja lisäämään yhteistyötä lähiseurojen kanssa, jotta saamme aikaiseksi lisää mahdollisuuksia kilpailla edulliseen hintaan lähikentillä kuin myös lisäämme vieraspelaajien kiinnostusta meillä järjestettäviä kilpailuita kohtaan. Tällä pyritään myös vapauttamaan viikonlopun pelipäiviä ei-kilpailevien jäsenten pelaamisen mahdollistamiseksi. Kilpailupäivien osalta pyritään lisäksi edelleen parantamaan lähtöaikojen avaamista muille pelaajille mahdollisuuksien mukaan.

Kilpailuiden laatuun tullaan edelleen kiinnittämään huomiota. Tavoitteena on järjestää laadukkaita kilpailuja, jotka kiinnostavat jäsenistöä ja saada näin aktivoitua myös uusia jäseniä ja kauemmin pelanneita ei-kilpailevia jäseniä.

Tuomari- ja startteritoimintaan pyritään löytämään uusia henkilöitä mukaan, jotta kilpailuihin saadaan tuomarit ja nyt korona-ajan jälkeen pyritään palaamaan myös starttereiden käyttöön mahdollisuuksien mukaan.

Talvigolf tulee jatkamaan toimintaansa samoilla periaatteilla ja suorituspaikoilla kuin aikaisempina vuosina mahdollistaen innokkaille jäsenille ulkoilun lajin parissa myös varsinaisen kauden ulkopuolella. Kenttä rakennetaan ja pelit aloitetaan välittömästi kelin sen mahdollistaessa.